PRITARTA

Molėtų rajono savivaldybės tarybos

2022 m. kovo d. sprendimu Nr. B1-

**MOLĖTŲ R. ŠVIETIMO PAGALBOS TARNYBOS 2021 M. VEIKLOS ATASKAITA**

**INFORMACIJA APIE ĮSTAIGĄ**

1.Molėtų r. švietimo pagalbos tarnyba (toliau tarnyba) – savivaldybės biudžetinė įstaiga, įstaigos kodas 304910414. Tarnyba įsteigta – 2018 m. rugsėjo 1 d. Molėtų rajono savivaldybės tarybos 2018 m. kovo 29 d. sprendimu Nr.B1-79 „Dėl sutikimo reorganizuoti savivaldybės biudžetines įstaigas Molėtų švietimo centrą ir Molėtų pedagoginę psichologinę tarnybą“. Tarnyba yra Lietuvos suaugusiųjų švietimo, Lietuvos švietimo centrų darbuotojų, Trečiojo amžiaus universitetų asociacijų narys. LR švietimo mokslo ir sporto ministro 2020 m. lapkričio 23 d. įsakymu Nr.V-1813 Molėtų r. švietimo pagalbos tarnyba akredituota 5-eriems metams.

Tarnyboje dirbantys specialistai

|  |  |  |  |
| --- | --- | --- | --- |
| Pareigybės pavadinimas | Etatų skaičius | Darbuotojų skaičius | Kvalifikacinė  kategorija (jeigu turi) |
| Metodininkas, laikinai vykdantis direktoriaus funkcijas | 1 | 1 | Aukštasis universitetinis, edukologijos magistras |
| Metodininkas | 1 | 1 | Aukštasis universitetinis |
| Psichologas | 2 | 3 | 2 asm. I kvalifik. kategorija,  1 asm.-IV kvalifik.. kategorija |
| Specialusis pedagogas | 1 | 1 | Specialusis pedagogas metodininkas |
| Logopedas | 1 | 1 | Vyresnysis logopedas |
| Specialusis pedagogas- logopedas | 1 | 1 | Specialusis pedagogas- logopedas metodininkas |
| Informacinių technologijų ir ryšių saugumo specialistas | 1 | 1 | Aukštasis universitetinis, edukologijos magistras |
| Sekretorė  Valytoja | 0,5  0,25 | 1 |  |
| Viso: | 8,75 | 10 |  |

**STRATEGINIO PLANO IR METINIO VEIKLOS PLANO ĮGYVENDINIMAS**

Tarnybos pagrindinė paskirtis – teikti mokiniui, mokytojui ir (ar mokyklai) pedagoginę, psichologinę, informacinę, konsultacinę, kvalifikacijos tobulinimo ir kitą pagalbą.Ataskaitiniu laikotarpiu numatyti tikslai ir uždaviniai įgyvendinti, visi suplanuoti vertinimo kriterijai viršyti.

Molėtų r. švietimo pagalbos tarnybos 2020-2022 m. strateginiame plane numatyti šie tikslai:

1. Didinti pedagoginės ir psichologinės pagalbos prieinamumą ir kokybę.

2. Ugdyti švietimo bendruomenės, kitų rajono suaugusiųjų grupių dalykinių ir mokymosi visą gyvenimą kompetencijas.

3. Plėtoti rajono mokinių dalykinius, demokratinius, kūrybinius gebėjimus, skatinti lyderystę.

4. Kurti šiuolaikišką, inovatyvią įstaigą

Siekdami šių strateginių tikslų įgyvendinimo, kiekvienais metais rengiame metinius veiklos planus. 2021 metų Tarnybos veiklos plane numatyti ir įvykdyti šie tikslai bei uždaviniai:

1 TIKSLAS. Didinti specialiųjų ugdymosi poreikių, psichologinių, asmenybės ir bendravimo problemų turinčių asmenų ugdymosi veiksmingumą, psichologinį atsparumą, bendravimo įgūdžius.

1.1.Įgyvendinant šį tikslą 2021 m. atlikta 60 proc. daugiau mokinių gebėjimų, specialiųjų ugdymosi poreikių įvertinimų nei 2020 m. Iš 2021 m. atlikto 261 įvertinimo - 209 kompleksiniai pedagoginiai psichologiniai mokinių įvertinimai (kai vertina 3 specialistai). Kadangi įvertinimas gali būti atliekamas tik kontaktiniu būdu, 2020 m. dėl darbo nuotoliniu būdu ne visą laiką vyko kontaktiniai vertinimai. Dėl šios priežasties įvertinimų skaičius ženkliai išaugo 2021 metais.

1.2 Metodinių informacinių konsultacijų rajono pedagogams, švietimo pagalbos specialistams, mokinių tėvams 2021 metais suteikta 8 proc. daugiau nei 2020 m. Iš viso 867. Tai susiję su išaugusiu mokinių gebėjimų įvertinimu skaičiumi, kadangi įvertinus mokinio gebėjimus, jį ugdantiems pedagogams, tėvams išsamiai pristatomi vertinimo rezultatai, rekomendacijos dėl tolimesnio mokinio ugdymo ir švietimo pagalbos teikimo.

1.3. Didinant specialiųjų ugdymosi poreikių, psichologinių, asmenybės ir bendravimo problemų turinčių asmenų psichologinį atsparumą 2021 m. suteiktos 291 psichologinė konsultacija, tai 22 proc. daugiau nei 2020 metais. Siekdami efektyvinti specialiąją pedagoginę pagalbą ikimokyklinio, priešmokyklinio ir pradinio mokyklinio amžiaus vaikams, turintiems negalių, mokymosi sunkumų ar sutrikimų teikė korekcinę pagalbą vaikams bei konsultacinę pagalbą tėvams, mokytojams, švietimo pagalbos specialistams. Iš viso vesta 136 pratybos ir konsultacijos

1.4. 2021 m. suburta mobili komanda (logopedas, specialusis pedagogas, socialinis pedagogas) 7 ugdymosi įstaigose suteikė pagalbą 95 mokiniams, kurių kiekvienas gavo ne mažiau nei 10 konsultacijų. Tai sudaro 27 proc. visų rajono specialiųjų poreikių mokinių skaičiaus.

2 TIKSLAS. Tenkinti švietimo bendruomenių narių (mokytojų, nepedagoginių darbuotojų, tėvų, mokinių) kvalifikacijos tobulinimo poreikius, siekiant savivaldaus mokinių mokymo/si.

2.1.Tenkinant švietimo bendruomenių narių kvalifikacijos tobulinimo poreikius, 2021 m. .suorganizuoti 165 kvalifikacijos tobulinimo ir kiti renginiai, t. y. 42 proc. daugiau nei 2020 m., kurių bendra trukmė - 571 val. Kvalifikacijos tobulinimo renginiuose dalyvavo 2685 dalyviai, tai 26 proc. daugiau nei 2020 m. Šiais metais pradėta atnaujinamo ugdymo turinio diegimo

veikla. Parengta ir vykdyta ilgalaikė kvalifikacijos tobulinimo programa „Bendrųjų kompetencijų

ugdymas“ . Programos įgyvendinimui susiburta į bendradarbiaujantį tinklą su kaimyninių savivaldybių kvalifikacijos tobulinimo įstaigomis. Atsižvelgiant į neformalųjį suaugusiųjų švietimą reglamentuojančią teisinę bazę ir kvalifikacijos tobulinimo programų dalyvių atsiliepimus, pagrindinis dėmesys skiriamas ilgalaikėms (40 val. ir daugiau) programoms. Parengtos 65 kvalifikacijos tobulinimo programos, iš jų 8 ilgalaikės programos, tai 33 proc. daugiau nei 2020 m.

2.2. Tarnybos metodininkai koordinavo 18 rajono metodinių būrelių veiklą, organizavo patirtinius metodinius renginius, kurių metu vyko dalinimasis nuotolinio darbo praktika. Vyko 24 ( 14 proc. daugiau nei 2020 m.) metodiniai pasitarimai pradinio, pagrindinio ugdymo bendrųjų programų atnaujinimo, nuotolinio, įtraukiojo ugdymo, savivaldaus mokinio mokymosi temomis. Organizuoti 2 mokyklų metodinės tarybos posėdžiai. .

2.3. mokiniams suorganizuoti 30 renginių (iš jų 19 olimpiadų ir konkursų, 11 kitų renginių),tai 36,6 proc. daugiau nei 2020 m. Dalyvavo 488 dalyviai. Tarnyba - jaunimo tarptautinio bendradarbiavimo EURODESK tinklo atstovė Molėtuose. Vykdėme EURODESK mobilumo kampaniją Molėtuose „Time to move“, organizuoti 3 renginiai, sistemingai dalinomės jaunimui aktualia informacija FB paskyroje. Bendradarbiaudami su rajono jaunimo koordinatoriumi organizavome tęstinius mokyklų mokinių tarybų mokymus „Svajonių komandos link“, kurių tikslas - aktyvinti rajono mokinių savivaldų veiklą.

3 TIKSLAS. Sudaryti sąlygas suaugusiems asmenims įgyti bendrąsias kompetencijas bei formuoti jų teigiamas mokymosi visą gyvenimą nuostatas, plėtojant neformaliojo švietimo paslaugas.

Vykdytos Molėtų savivaldybės neformaliojo suaugusiųjų švietimo ir tęstinio mokymosi veiksmų plano įgyvendinimo priemones.

3.1. Įgyvendinant Mokymosi visą gyvenimą programą vykdoma Trečio amžiaus universiteto veikla, kuri 2021 m., sausio -birželio mėnesiais negalėjo vykti dėl šalyje susidariusios pandeminės situacijos. Rudenį veiklą atnaujinus, buvo organizuoti 47 renginiai, dalyvavo 687 dalyviai.

3.2. Atlikta rajono suaugusiųjų mokymosi poreikių analizė, atsižvelgiant į jos rezultatus organizuoti 60 val. anglų k. mokymai 2 rajono gyventojų grupėms (26 dalyviai). Organizuoti suaugusiųjų švietėjų 2 susitikimai, susitarta dėl veiklų statistinių duomenų fiksavimo, tarnyba įsipareigojo apibendrinti duomenis. Suorganizuota Suaugusiųjų mokymosi savaitė (14 renginių rajone), Pozityvios tėvystės mokymai (16 val.).

2021 metais buvo baigtas vykdyti nacionalinis projektas „Lyderių laikas 3“. Projekto metu mokytojai tobulino savivaldaus mokinio ugdymo, kolegialaus bendradarbiavimo gebėjimus. Šiais metais vyko pasidalinimo praktika, kaip sekasi taikyti įgytas kompetencijas pamokose, renginiai. Vyko 2 patirties sklaidos nuotoliniai renginiai (186 dalyviai) savivaldybės lygmeniu. Renginių metu mokytojai skaitė pranešimus, pagrįstus savos praktikos pavyzdžiais.

Per šiuos metus tęsiamas dviejų tarptautinių projektų vykdymas:

* Vykdomas ESFA finansuojamas projektas „Pozityvios tėvystės ugdymas Molėtuose“, skirtas socialiai pažeidžiamų tėvų/globėjų bendravimo su vaikams įgūdžių ugdymui.
* Partnerio teisėmis vykdome ESFA finansuojamą projektą „Koordinuotai mokiniams teikiamų švietimo pagalbos, socialinių ir sveikatos priežiūros paslaugų modelio diegimas Molėtų rajone“. Projekto metu suburta Mobili komanda, teikianti rajone švietimo pagalbą, patobulintos 6-ių rajono specialistų kompetencijos dirbti su Autizmo spektro sutrikimų turinčiais vaikais, Tarnybos specialistės pravedė 16 val. mokymus, didinančius jų gebėjimus dirbti su SUP vaikais dviem rajono mokytojų padėjėjų grupėms.

Taip pat vykdėme Molėtų savivaldybės neformalaus suaugusiųjų švietimo specialiosios programos projektą „Anglų k. kursai suaugusiems“ (80 val.).

Koordinavome ir administravome rajono Mokinių ir Pedagogų duomenų bazių tvarkymą, rengėme konsultacijas minėtais klausimais. Organizavome nemokamų leidinių, gautų iš ŠMM Švietimo aprūpinimo centro, Nacionalinės mokyklų vertinimo agentūros, ugdymo įstaigoms pristatymą, skirstymą ir išdavimą, aprūpinome įstaigas mokykline dokumentacija.

Metodininkė, vykdanti direktoriaus funkcijas Alma Vidžiūnienė